ཟས་ངན་ཐ་མ་ཁའི་ཉེས་དམིགས་མདོར་བསྡུས་ལོག་ལམ་གཡང་ལས་འབྱོལ་བའི་ལོང་ཁྲིད་ཅེས་བྱ་བ་བཞུགས་སོ། །ཨོཾ་སྭསྟི། སྲས་བཅས་རྒྱལ་བའི་ཡེ་ཤེས་སྐུ། །རིགས་འདུན་ཨོ་རྒྱན་ཆེན་པོ་ལ། །གུས་པས་མཆོག་གིས་ཉེར་བཏུད་ནས། ཐ་མ་ཁ་ཡི་ལོ་རྒྱུས་འཆད། །དེའང་སྔོན་སངས་རྒྱས་མྱ་ངན་ལས་འདས་ནས་ལོ་བརྒྱ་ཙམ་སོང་བ་ན་རྒྱ་ནག་པོའི་ཡུལ་དུ་བདུད་རིགས་ཀྱི་བུད་མེད་གཅིག་སེམས་འདོད་ཆགས་ཀྱིས་མྱོས་ཏེ་འཆི་བར་ཉེ་བ་ན་འདི་སྐད་དུ། ངའི་ལུས་རྟེན་འདིས་འཛམ་གླིང་སེམས་ཅན་ཕལ་ཆེར་ངན་སོང་དུ་ཁྲིད་ནུས་པའི་སྨོན་ལམ་ཐེབས་ཡོད་པས། ངའི་ཕུང་པོ་འདི་མ་སྨས་པར་སྦས་ནས་ཞོག་དང་། ཇི་ཞིག་ན་མངལ་གྱི་ནང་ནས་མེ་ཏོག་གཞན་དང་མི་འདྲ་བ་ཞིག་སྐྱེས་ནས་འོང་། དེའི་དྲི་ཙམ་ཚོར་བས་ཀྱང་ལུས་སེམས་ལ་དགའ་བདེ་བསམ་གྱིས་མི་ཁྱབ་པ་ཕོ་མོའི་འཁྲིག་པ་སྤྱོད་པ་ལས་ལྷག་པའི་བདེ་བས་མྱོས་པ་འོང་། དེ་ཉིད་མང་དུ་འཕེལ་བས་མཐར་འཛམ་གླིང་སྐྱེ་བོ་ཕལ་ཆེར་གྱིས་དབང་མེད་དུ་ལོངས་སྤྱོད་པ་འབྱུང་ཞེས་སྨྲས་པ་བཞིན་བྱུང་བ་དེང་སང་གཡའ་ཕིང་དུ་གྲགས་པ་འདི་དང་། དེ་དང་ཆ་འདྲ་བའི་（1བ）ཁ་སྣའི་དུ་བ་འདི་རྣམས་ལ་བཀྲེས་སྐོམ་སེལ་ཞིང་རོ་ནུས་ཞིམ་མངར་དང་གཟུགས་སྟོབས་འཚོ་ཁམས་སོགས་ལ་ཕན་པའི་ཡོན་ཏན་སྣ་ཚོགས་གཅིག་མེད་པའི་སྟེང་དུ་རླུང་ཁྲག་བད་ཀན་གློ་ནད་སོགས་བསྐྱེད་པ་མངོན་སུམ་མཐུན་སྣང་དུ་གྲུབ་བཞིན་པ་ཡིན་ནའང་། དེང་སང་སྐྱེ་བོ་མཆོག་ཕལ་ཐམས་ཅད་འདི་ལ་དགའ་གདུང་དབང་མེད་དུ་སྐྱེ་ཞིང་ནམ་ཡང་ངོམ་མེད་ལོངས་སུ་སྤྱོད་པ་ནི་བདུད་མོའི་སྨོན་ལམ་གྱི་འབྲས་བུ་དུས་སུ་སྨིན་པར་ངེས་པའི་ཚུལ། ཆོས་རྒྱལ་རཏྣ་གླིང་པའི་གཏེར་ལུང་ལས། སློབ་དཔོན་ཆེན་པོ་པདྨ་འབྱུང་གནས་ཀྱིས༔ དམ་སྲི་སྤུན་དགུ་དམ་ལ་བཞག་པའི་ཚེ༔ སྤུན་དགུའི་ཐ་ཆུང་ཉིད་ཀྱིས་འདི་སྨྲས་སོ༔ སྤུན་རྣམས་མྱ་ངན་མ་བྱེད་གཏམ་ལ་ཉོན༔ ང་ནི་རྒྱ་ཡུལ་ཐ་མ་ཁ་རུ་སྤྲུལ༔ དུག་གི་མིང་ནི་ཧ་ལ་ནག་པོ་ཟེར༔ བོད་ཀྱི་མཐའ་ཁོབ་རྣམས་སུ་སྐྱེས་ནས་ཡོང་༔ མཐའ་མི་རྣམས་ཀྱིས་དབུས་སུ་ཁྱེར་ནས་ཡོང་༔ བོད་འབངས་བདེ་སྐྱིད་ལོངས་སྤྱོད་དེ་ལ་བྱེད༔ དེ་ཡི་སྟོབས་ཀྱིས་དུག་ལྔ་རགས་ཤིང་རྒྱས། དགེ་བཅུ་སྤངས་ནས་མི་དགེ་བཅུ་ལ་སྤྱོད༔ བསྟན་འཛིན་སྐུ་ཚེ་མི་བརྟན་ཞིང་དུ་གཤེགས༔ དུག་གི་དུ་བ་ས་ཡི་འོག་ཏུ་སོང་༔ （2ན）ཀླུ་ཡི་གྲོང་ཁྱེར་ཆེན་པོ་འབུམ་ཚོ་འཇིག༔ ཆར་ཆུ་མི་འབེབས་ལོ་ཕྱུགས་མི་ལེགས་ཤིང་༔ ནང་འཁྲུགས་རིམས་ངན་མི་འདོད་སྣ་ཚོགས་འབྱུང་༔ དུག་གི་དུ་བ་ནམ་མཁའི་མཐོངས་སུ་སོང་༔ དེ་ཡི་སྟོབས་ཀྱིས་ལྷ་ཡི་གྲོང་ཁྱེར་འཇིག༔ གཟའ་འཛིན་དུས་ལོག་སྐར་མ་རྟགས་ཅན་ཤར༔ འཐུང་བའི་མི་དེའི་བྱང་ཆུབ་སེམས་རྩ་སྐམ༔ བཞི་བརྒྱ་རྩ་བཞིའི་ནད་རྣམས་ལྡང་བར་བྱེད༔ འཐུང་བས་ཤི་ཚད་ངན་སོང་གསུམ་དུ་སྐྱེ༔ ཁ་རླངས་ཕོག་ཚད་དྲི་ཡིས་ཚོར་ཚད་ཀྱང་༔ སྐྱེ་བོ་འབུམ་ཕྲག་དྲུག་ཅུའི་སྙིང་འབྱིན་མཚུངས༔ ཞེས་དང་། སངས་རྒྱས་གླིང་པའི་གཏེར་ལུས་ལས། སྙིགས་མའི་དུས་འདིར་སྤྱོད་ངན་སྣ་ཚོགས་བྱེད༔ ཁྱད་པར་ཁ་ཟས་རོ་ལྡན་མི་བརྟེན་པར༔ མཐའ་ཟས་དྲི་ངན་དུག་ཅན་ཟས་སུ་སྤྱོད༔ ནམ་ཡང་ངོམས་མེད་སྲེད་པ་ཆེས་ཆེར་འཕེལ༔ བྱ་བའི་འཕྲོ་བསྒྱུར་དུག་ལ་དམར་འཇུས་བྱེད༔ ཁ་ཆུ་སྣ་ཆུ་མི་ཐུབ་བཀྲག་མདངས་ཉམས༔ ཞེས་དང་། རྒོད་ལྡེམ་ལུང་བྱང་དུ། དུས་ངན་ཐ་མར་དྲི་ཟའི་ཟས༔ ཧ་སྐྱུགས་ངན་པ་ཟས་སུ་ཟ༔ དྲི་ཚོར་ཙམ་གྱིས་（2བ）མནར་མེད་འགྲོ༔ དེ་ཕྱིར་ད་ལྟ་སྤང་བ་གཅེས༔ ཞེས་དང་། བདུད་འདུལ་གཏེར་ལུང་ལས། སྔོ་དེའི་དུ་བ་ཁ་རུ་སོང་༔ ཕྱེ་མ་སྣ་རུ་བླུགས་པ་ཡིས༔ བན་བཙུན་ཕོ་མོ་དེ་ལ་འདུས༔ དམ་ཉམས་ཚོགས་ཀྱིས་ལུང་པ་ཁེངས༔ བདུད་ཀྱིས་བསླུས་པའི་རྟགས་སུ་ནི༔ འདོད་ཆགས་སེམས་ནི་ཡང་ཡང་སྐྱེ༔ བསོད་ནམས་ཟད་པའི་རྟགས་སུ་ནི༔ མིག་ནས་མཆི་མ་དབང་མེད་འཆོར༔ ཞེས་དང་། ཀློང་གསལ་ལུང་བྱང་དུ། ཟས་ངན་དུ་རུ་ཁ་ལ་སྤྱོད་པའི་དུས༔ བློ་གཏད་གྲོགས་པོས་ཟས་ཀྱིས་ཀུམ་པ་འབྱུང་༔ ཞེས་དང་། ཐུགས་མཆོག་རྡོ་རྗེའི་གཏེར་ལུང་ལས། སྐྱེ་འགྲོ་ཕལ་ཆེར་དུག་ལྔ་རྩལ་ཧྲག་པས༔ ཆགས་སྡང་འཐབ་རྩོད་སྡུག་བསྔལ་མེ་ལྟར་འབར༔ དགེ་བཅུའི་ཆོས་བོར་མི་དགེ་རླུང་ལྟར་འཚུབས༔ བཟང་སྤྱོད་ཀུན་བོར་ལོག་སྤྱོད་སྣ་དགུ་དར༔ སྐྱོབས་པའི་ལྷ་གཡེལ་བདུད་འགོང་ཁ་དར་བས༔ དུས་ངན་ཐ་མའི་ཁ་ཟས་དུ་བ་རྔུབ༔ ཤེས་རབ་རྩ་འགག་ཉོན་མོངས་ལས་རླུང་རྒྱས༔ དབུ་མ་འགགས་པས་རང་རིག་གསལ་མདངས་ནུས༔ བསོད་ནམས་མར་འགྲིབ་སྲིད་པ་ཐམས་ཅད་（3ན）འཁྲུགས༔ བྱིན་ལྡན་རྟེན་ཉམས་ལྟ་ལོག་ཆོས་ལོག་དར༔ ལྷ་སྲུང་གྱེས་ཤིང་རི་རབ་ནང་དུ་གཟིགས༔ མཐའ་མི་དབུས་ལྷག་དབུས་མི་མཐའ་ལ་འཁྱམས༔ བདུད་རིགས་བསྟན་དར་འཛམ་གླིང་དམྱལ་ཐག་གཅོད༔ ཅེས་དང་། འགྲོ་འདུལ་གླིང་པའི་ལུང་བྱང་ལས། སྲིན་མོའི་ཁྲག་ཐིག་རྩ་སོག་ལོ་མ་དེའི༔ དྲི་ཙམ་འཐུང་བ་རྡོ་རྗེའི་དམྱལ་བར་འགྲོ༔ ཞེས་དང་། མ་གཅིག་ལབ་སྒྲོན་ལུང་བསྟན་ལས། དུས་ཀྱི་ཐ་མ་རྩོད་ལྡན་དུས༔ དུག་ལྔ་ཚང་བའི་ཁ་ཟས་ཤིག༔ བྱུང་ནི་ནག་པོ་རྒྱ་ནས་བྱུང༔ དར་ནི་ཧོར་གྱི་ཡུལ་དུ་དར༔ ཟས་ནི་བོད་ཁམས་འགྲོ་བའི་ཟས༔ དེ་ཡི་དབང་གིས་འཛམ་གླིང་འདིར༔ ཆར་ཆུ་མི་སྙོམས་སད་སེར་ལྡང་༔ སྒོམ་སྒྲུབ་བྱེད་པས་འདི་ཟོས་ན༔ བསྐལ་པ་བརྒྱར་ཡང་ལྷ་མི་འགྲུབ༔ ཕྱི་མར་ངན་སོང་གཏན་འཁྱམས་བྱེད༔ མཆོག་གསུམ་ཐུགས་རྗེས་སྐྱོབ་མི་ནུས༔ ཞེས་སོགས་ལུང་མཐའ་ཡས་པ་འབྱུང་ཞིང་། གསར་རྙིང་མཁས་གྲུབ་གོང་མ་རྣམས་ཀྱིས་ཆེད་དུ་བཀག་པའི་གསུང་མང་དུ་སྣང་བ་བཞིན། ཨོ་རྒྱན་རིན་པོ་ཆེའི་རྡོ་རྗེའི་གསུང་གིས་ནམ་ཡང་（3བ）བསླུ་བ་མེད་པས་ན། སྔོ་ལྡུམ་གྱི་དུ་བ་ཞིག་ལ་འདི་ཙམ་གྱི་ཉེས་དམིགས་ཡོད་པ་གལ་སྲིད་སྙམ་པའི་ལོག་ལྟ་གཏན་ནས་བྱེད་མི་རུང་སྟེ། བཙན་དུག་ཀྱང་སྔ་ལྡུམ་གྱི་བྱེ་བྲག་གཅིག་ཡིན་པའི་ཕྱིར་དེ་ཅུང་ཟད་ཟས་པས་ཀྱང་འཚོ་བའི་སྲོག་གཅོད་ནུས་པ་ལ་གཞིག་ན། བདུད་མོས་སྨོན་ལོག་གི་འབྲས་བུས་ཐར་པའི་སྲོག་ཅི་ལ་གཅོད་མི་ནུས། དེས་ན་ཤསེ་ལྡན་གྱི་གང་ཟག་རྣམས་ནས་ཚུལ་འདི་ཅི་ནུས་སུ་སྤང་བར་བྱས་ན་རང་དྲིན་རང་ལ་ཆེ་བར་ངེས་པ་ཡིན་ནོ། །འདིས་ཀྱང་དད་ལྡན་ཤེས་ལྡན་དགའ། །ལམ་ལོག་གཡང་ལས་ཕྱིར་ལྡོག་སྟེ། །ཐར་པ་བདེ་བའི་དགའ་ཚལ་དུ། །དབུགས་འབྱིན་སྐལ་བཟང་ཐོབ་བྱེད་ཤོག །ཅེས་པའང་མགོ་ལོག་གསེར་ཐང་འཇིགས་མེད་ཀྱི་ངོར་བཛྲ་ཛྙཱནས་བྲིས་པ་དགེ། །།
（1ན）